Document ID: 31983L0574

A Tanács irányelve
(1983. október 26.)
a kozmetikai termékekre vonatkozó tagállami jogszabályok közelítéséről szóló 76/768/EGK irányelv harmadik módosításáról
(83/574/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a legutóbb a 83/496/EGK irányelvvel [4] módosított, 76/768/EGK irányelv [5] 11. cikke előírja, hogy a Bizottság a legújabb tudományos és műszaki kutatások eredményei alapján megfelelő javaslatokat nyújtson be a Tanácsnak az engedélyezett anyagok listájának megállapításáról;
mivel a legújabb tudományos és műszaki kutatások eredményei alapján megállapítható az ultraibolya-szűrőként engedélyezett anyagok listája;
mivel a VII. melléklet műszaki fejlődésnek megfelelő korszerűsítéséhez szükséges módosításokat is a 76/768/EGK irányelv által megállapított bizottsági eljárásnak megfelelően kell elfogadni;
mivel a lejárati idő feltüntetése, amelyet a 76/768/EGK irányelv 6. cikke (1) bekezdésének c) pontja a három évnél rövidebb idő alatt romlandó kozmetikai termékeknél előír, nem indokolt azon kozmetikai termékek esetében, amelyek ez időtartam után is használhatóak; mivel ezért megfelelőbb a minőségmegőrzés legrövidebb idejét feltüntetni,
ELFOGADTA EZT AZ IRÁNYELVET:
1. cikk
A 76/768/EGK irányelv a következőképpen módosul:
1. Kiegészül az ezen irányelvhez melléklet formájában csatolt VII. melléklettel. Ez a melléklet felsorolja azokat az ultraibolya szűrőket, amelyeket - az ott megállapított feltételek mellett - a kozmetikai termékek tartalmazhatnak.
2. A 4. cikk a következő pontokkal egészül ki:
"g) a VII. melléklet első részében felsoroltaktól különböző UV-szűrők;
h) a VII. melléklet első részében felsorolt UV-szűrők, az ott megállapított korlátokon túl és feltételeken kívül."
3. Az 5. cikk a következő bekezdésekkel egészül ki:
"1988. december 31-ig a tagállamok elfogadják a VII. melléklet második részében felsorolt UV-szűrőket tartalmazó kozmetikai termékek forgalomba hozatalát, az ott megállapított korlátokon belül és feltételek mellett.
1989. január 1-jétől ezeket az UV-szűrőket:
- végérvényesen engedélyezik (VII. melléklet első része),
- végérvényesen betiltják (II. melléklet),
- meghatározott időszakra meghagyják a VII. melléklet második részében, vagy
- minden mellékletből törlik."
4. A 6. cikk 1. bekezdésének c) pontja helyébe a következő rendelkezés lép:
"c) a minőségmegőrzés legrövidebb ideje. Egy kozmetikai termék minőségmegőrzésének legrövidebb ideje az a dátum, amíg a termék, feltéve, hogy megfelelő körülmények között tárolják, teljesíti eredeti rendeltetését és különösen a 2. cikknek megfelelő állagú marad.
"Felhasználható:…" szavakkal tüntetik fel, ezt követi:
- vagy az időpont maga,
- vagy utalás arra a helyre, ahol a címkén feltüntették.
Szükség esetén ez a tájékoztatás kiegészíthető azoknak a feltételeknek a feltüntetésével, amelyeknek a megjelölt eltarthatóság garantálásához teljesülniük kell.
Az időpontot világosan fel kell tüntetni, a hónap, valamint az év megjelölésével, ebben a sorrendben. A minőségmegőrzés legrövidebb idejének feltüntetése nem kötelező azokra a kozmetikai termékekre, amelyeknél a minőségmegőrzés legrövidebb ideje a 30 hónapot meghaladja;"
5. a) A 6. cikk (1) bekezdésének d) pontjában a "III., IV. és VI. melléklet" helyébe "III., IV., VI. és VII. melléklet" lép;
b) A 8. cikk (2) bekezdésének első albekezdésében a "II-VI. melléklet" helyébe "II-VII. melléklet" lép;
c) A 8. cikk (2) bekezdésének második albekezdésében a "III-VI. melléklet" helyébe "III-VII. melléklet" lép.
2. cikk
(1) A tagállamok megtesznek minden szükséges intézkedést annak biztosításához, hogy a Közösségben alapított gyártók és importőrök 1987. január 1-jével kezdődő hatállyal ne hozzanak forgalomba olyan termékeket, amelyek nem felelnek meg az ezen irányelvben meghatározott követelményeknek.
(2) A tagállamok elfogadják azokat az intézkedéseket, amelyek szükségesek annak biztosításához, hogy az (1) bekezdésben említett termékek 1988. december 31-ét követően ne kerüljenek értékesítésre vagy eladásra a végső felhasználóhoz.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1984. december 31-ig megfeleljenek. Erről haladéktalanul tájékoztatják a Bizottságot.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ennek az irányelvnek a tagállamok a címzettjei.
Kelt Luxembourgban, 1983. október 26-án.

Labels: 3
1
15